સંબંધોમાં બંધાઈને વેતરાઈ જવા માટે નહિ. દરેક સંબંધને એ ઉપયોગિતાના ત્રાજવે તોળવા ટેવાયેલી હતી. ફાયદો ન થતો હોય તો એ એક સ્મિત સુદ્ધાં ફોકટમાં વેરવા તૈયાર ન હતી, અને તગડો લાભ મળતો હોય તો તેને કશાંનો છોછ પણ ન હતો. પ્રગતિની સીડી સડસડાટ ચઢી જવા માટે લંડનની હાઈપ્રોફાઈલ સોસાયટી તેને બહુ જ અનુકૂળ લાગી. શરૂઆતમાં જ તે એક પાર્ટીમાં ડગ્લાસના સંપર્કમાં આવી. ડગ્લાસ એ સમયે તાજો જ પત્નીથી છૂટો થઈને વધુ ઉચ્છૃંખલ, બે-લગામ બની રહ્યો હતો. ડગ્લાસે એમિલિયાને જોઈ... અને બસ, જોતો જ રહી ગયો.